पाएं अपने शहर की ताज़ा ख़बरें और फ्री ई-पेपरडाउनलोड करें
शिवांगी बताओ… वैक्सीन लगने के बाद कैसा लग रहा है…? कहीं कोई दिक्कत तो नहीं आई…। किसी ने पैसे तो नहीं मांगे, बताओ…! नहीं सर.. किसी ने कोई पैसे नहीं मांगे। शुभम तुम बताओ युवाओं को क्या संदेश देना चाहेंगे? सर! कोरोना से बचाव के लिए टीका ही एक मात्र विकल्प है। मैं तो अपने सभी दोस्तों को बोलूंगा। जबलपुर में पहला टीका लगवाने शिवांगी और शुभम से सीएम भी वीडियो कांफ्रेंसिंग के माध्यम से रूबरू हुए और उनके अनुभव पूछा।
जानकारी के अनुसार मंगलवार को आखिरी समय में हितकारिणी कॉलेज से सेंटर्स बदल कर मानस भवन किया गया था। सुबह नौ बजे ही वैक्सीन लगवाने वालों को मैसेज भेजकर बुलाया गया था। शुभम व शिवांगी को पहले ही बता दिया गया था कि सीएम उनके साथ बात करेंगे। दोनों इसे लेकर काफी उत्साहित थे। पहला वैक्सीन लगवाने वाली शिवांगी और शुभम ने कहा कि कोरोना महामारी से वैक्सीन ही बचा सकती है। मौत रोकनी है, तो सभी लोग वैक्सीन लगवाएं।
तीन घंटे में लग गया सभी को टीका
कोरोना से बचाव के लिए वैक्सीनेशन का कवच जरूरी है। खुशी की बात ये है कि जबलपुर में भी बुधवार को 18 प्लस वाले लोगों को टीका लगा। आखिरी चरण में वैक्सीनेशन सेंटर बदलने के बावजूद मैसेज मिलने वाले सभी लोग वैक्सीन लगवाने पहुंचे थे। कोरोना से बचाव के लिए पहली बार प्रदेश में 18 प्लस को टीकाकरण कार्यक्रम में शामिल किया गया है। 18 से 44 वर्ष के बीच के लोगों का टीका मानस भवन में सुबह 11 बजे से शुरू हुआ और दोपहर एक बजे समाप्त हो गया।
टीके की कमी बनी हुई है
जिले में वैक्सीन की कमी के चलते बुधवार को प्रतीकात्मक तौर पर वैक्सीनेशन शुरू हुआ। कोविन एप या आरोग्य सेतु एप से घर बैठे ऑनलाइन रजिस्ट्रेशन कराने वाले 100 लोगों को बुलाया गया था। 15 मई तक सप्ताह में चार दिन 100-100 लोगों को वैक्सीन लगाई जाएगी। आज तीन घंटे में सभी को वैक्सीन लग गई। किसी को कोई साइड इफेक्ट नहीं हुआ।
देर रात तक व्यवस्थाओं में जुटा रहा प्रशासन
मानस भवन में वैक्सीनेशन तय होने के बाद आनन-फानन में प्रोजेक्टर सहित अन्य व्यवस्थाएं जुटाई गई थी। रात तक वीसी के प्रसारण और संवाद करने वाले हितग्राहियों के चयन की कवायद चलती रही। कलेक्टर कर्मवीर शर्मा ने भी तैयारियों को लेकर समीक्षा की। बुधवार को वैक्सीनेशन सेंटर्स पर प्रभारी सीएमएचओ डॉक्टर संजय मिश्रा, जिला टीकाकरण अधिकारी डॉक्टर शत्रुघन दाहिया और विक्टोरिया का स्टाफ मौजूद रहा।
15 मई तक टीकाकरण होगा
जिले में पांच मई से 15 तक टीका लगेगा। अब जबलपुर में कोविड-19 टीकाकरण अभियान के तहत सभी सरकारी संस्थाओं में सिर्फ 4 दिन किया जाएगा। यह सत्र सोमवार, बुधवार, गुरुवार और शनिवार को ही रखा गया है। नियमित टीकाकरण सत्र मंगलवार और शुक्रवार को केवल शासकीय मेडिकल कॉलेज और जिला अस्पताल में ही आयोजित होंगे।
45 प्लस के लिए जिले में बढ़ेंगे सेंटर्स
स्वास्थ्य विभाग को मंगलवार को कोविड वैक्सीन की एक नई खेप मिली है। मंगलवार को कोविड वैक्सीन की नई खेप के बाद सेंकेंड डोज के लिए टीके की उपलब्धता बढ़ गई है। आज बुधवार को 40 सेशन आयोजित किया गया। कुल 12 हजार लाेगों को वैक्सीन लगाने का डोज मिला है।
18 प्लस के लिए दिशा निर्देश
रविवार को नहीं होगा टीकाकरण
जबलपुर में अब कोविड-19 टीकाकरण अभियान के तहत सभी सरकारी संस्थाओं में सिर्फ 4 दिन ही टीकाकरण किया जाएगा। सोमवार, बुधवार, गुरुवार और शनिवार को ही टीका लगाएं जाएंगे। नियमित टीकाकरण मंगलवार एवं शुक्रवार को कोविड-19 टीकाकरण सत्र केवल शासकीय मेडिकल कॉलेज एवं जिला चिकित्सालय में ही आयोजित होंगे।
MP में 18+ में वैक्सीनेशन का उत्साह:100 लोगों को लगना था टीका, भाेपाल-इंदौर समेत कई जिलों में बिना SMS मिले भी सेंटर पर पहुंच गए लोग, मायूस लौटे
वैक्सीनेशन के लिए जरूरी दस्तावेज
टीकाकरण के लिये आवश्यक दस्तावेज के रूप में आधार कार्ड अथवा कोई भी मान्य फोटो परिचय पत्र आवश्यक होगा। इसमें सबसे महत्वपूर्ण बात है की पंजीयन तत्काल नहीं होगा और सत्र स्थल पर टीकाकरण नहीं होगा। पंजीयन ऑनलाइन ही होगा। प्रभारी सीएमएचओ डॉक्टर डॉक्टर संजय मिश्रा के मुताबिक वैक्सीन लगवाने के लिये टीकाकरण केंद्र पर आने वाले लोग नाश्ता/ भोजन करके आए और साथ में पहचान पत्र अवश्य लाएं। राज्य शासन के निर्देशानुसार बाद में टीकाकरण केंद्रों की संख्या बढ़ाई या घटाई जायेगी।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn